A húsvéti áhítatot végezhetjük egyedül, de imádkozhatjuk közösen is – akár az I–II. számozás szerint váltakozva.

**I:** Nem tavasz van, több annál: húsvét! Nem a fák rügyeznek s a virágok nyílnak ki újra, ahogy évről évre, hanem egyszeri és páratlan dolog történt: meghalt a halál, és az élet vár ránk. Krisztus kilépett a sírból és olyat mondott, amit más nem mondhatott: Halott voltam és íme élek... Őbenne van reménységünk! Imádkozzunk!

**II:** Még csak az elmúlást látjuk, Istenünk, azt, hogy vállaltad értünk a szenvedést és a halált. Halálos szereteted indítson minket arra, hogy türelemmel viseljük a nehéz napokat, osztozzunk a szenvedést és gyászt átélők fájdalmában, és feltétel nélküli szeretettel forduljunk a rászorulók felé.

**Kezdőének** (Ha akadálya van az éneklésnek, lehet olvasni is) EÉ 216,1–4

1. Dicsőség néked, Istenünk! Fiaddal együtt dicsérünk. Eleget ő tett miértünk. Halleluja, halleluja, halleluja!

2. Harmadnap, húsvét hajnalán A kő még sírján sötétlett, De ő mint élő kilépett. Halleluja, halleluja, halleluja!

3. Az angyal szólt: Ne féljetek! Szívetek Jézushoz vágyik. Üres a sírja, nincs már itt! Halleluja, halleluja, halleluja!

4. Bízzatok! Él! Feltámadott! Leküzdött minden ínséget. Halálon győzött az élet. Halleluja, halleluja, halleluja!

Húsvéti házi szertartásunkon körbeállunk egy asztalt, ráhelyezünk négy gyertyát. Az asztalon Szentírás, énekeskönyv, virág és egy feszület áll. Ha van fényképünk a gyülekezetünk templomáról, azt is helyezzük el az asztalon. Az áhítat szövegeit előre megbeszélve osztjuk szét.

**Zsoltár, gyertyagyújtás**

I: Az Atya, Fiú, Szentlélek nevében! **+** Ámen.

A jelenlevők helyet foglalnak az asztal körül.

II: Fölemelte jobbját az Úr, halleluja, az Úr hatalmasan munkálkodik, halleluja! Hol a tövised, halál, hol a te fullánkod? Halleluja!

I: Ujjongás és győzelmi ének hallatszik az igazak sátraiból

mert az Úr jobbja hatalmasan munkálkodott!

I+II: Fölemelte jobbját az Úr, halleluja, az Úr hatalmasan munkálkodik, halleluja! Hol a tövised, halál, hol a te fullánkod? Halleluja!

A házi áhítat résztvevői meggyújtanak négy gyertyát:

I: Gyújtsunk egy gyertyát Krisztus jelenlétét dicsérve. Ő a mi világosságunk, felkelő napunk.

II: Gyújtsunk meg egyet önmagunkért és családunkért.

I: Gyújtsuk meg a harmadik gyertyát gyülekezetünkért és egyházunkért.

II: Gyújtsunk meg még egy gyertyát mindazokért, akik a járványban megbetegedtek és a vírus áldozatai.

**Ének** EÉ 220,1 (Dallam: Jézus, boldogságom)

Jézusunk feltámadt! Diadala áthat Síron, halálon. Árt-e halál mérge? Hisz vereség érte. Az Urat áldom! Élete így győzte le Lelkünk minden ellenségét. Zengjük dicsőségét!

**Ez húsvét evangéliuma** (Mk 16,1-8)

Amikor elmúlt a szombat, a magdalai Mária és Mária, Jakab anyja, valamint Salómé illatos keneteket vásároltak, hogy elmenjenek, és megkenjék Jézus holttestét. A hét első napján, korán reggel, napkeltekor elmentek a sírbolthoz, és így beszélgettek egymás között: Ki hengeríti el nekünk a követ a sírbolt bejáratáról? Amint felnéztek, látták, hogy a kő el van hengerítve, pedig igen nagy volt. És amikor bementek a sírboltba, látták, hogy egy fehér ruhába öltözött ifjú ül jobb felől, és megrettentek. De az így szólt hozzájuk: Ne féljetek! A názáreti Jézust keresitek, akit megfeszítettek? Feltámadt, nincsen itt. Íme, ez az a hely, ahova őt tették. De menjetek el, mondjátok meg a tanítványainak és Péternek, hogy előttetek megy Galileába: ott meglátjátok őt, amint megmondta nektek. Kijöttek, és elfutottak a sírbolttól, mert remegés és rémület fogta el őket; és senkinek sem mondtak el semmit, mert féltek.

**A mai nap igehirdetési alapigéje**(Jób 19,25-26)

Mert én tudom, hogy az én megváltóm él, és utoljára megáll a por fölött, és ha ez a bőröm szertefoszlik is, testem nélkül is meglátom az Istent.

Van remény! Istenre tekintve van remény a reménytelenségben is, üzeni igénkben az Ószövetség talán legtöbbet szenvedett prófétája, Jób. Ő, aki elveszítette mindenét és mindenkijét, belekapaszkodott Istenbe. Az élet forrása és Ura, aki egykor a föld porából megalkotta az embert, nem feledkezik meg rólunk még akkor sem, ha már elporladunk. Az utolsó napon megáll a porunk felett.

Húsvét távolabbra mutat, mint ameddig Jób elláthatott. Isten Jézus Krisztusban diadalt aratott a halál felett, hogy a reménytelenségtől szenvedő világ már itt is láthasson tovább. A szeretetből emberré lett és a halált is legyőző Úr bátorít ma minket. Ne félj! Van remény! *(Szemerei János püspök)*

**Imádság** (Az alábbi imádság és a Miatyánk között lehetőség van csendes, egyéni imádságra)

I: Mindenható Istenünk, szerető mennyei Atyánk! Hálatelt szívvel mondunk neked köszönetet, hogy szent Fiad feltámasztásával győzelmet arattál a bűn és a halál felett, és megajándékoztál minket az örök élet reménységével.

II: Add, hogy Krisztus Urunk húsvéti győzelmének fénye megvilágítsa hétköznapjainkat is, hogy világosságában járva az örök élet örömének hordozói legyünk.

I: Oltalmazó szeretetedbe ajánljuk a betegeket, a megfáradtakat, az öregeket, az özvegyeket és az árvákat. Szereteted kísérje a járványos betegségben szenvedő embereket és a fertőzés áldozatait. Állj melléjük és állíts melléjük testvéreket.

II: Áldd meg hazánkat, elöljáróinkat. Adj erőt, egészséget és kedvet munkánkhoz. Óvj meg a megkeseredéstől és az irigységtől, ha szükséget szenvedünk. Segíts, hogy sem a nélkülözés, sem a jólét ne tegyen érzéketlenné minket mások ínsége iránt, hanem áldozat árán is hordozzuk egymás terhét, és segítsünk, ahol csak lehetőségünk van rá. Jézus Krisztusért kérünk! Ámen.

(Egyéni imádság,) **Miatyánk**

**Áldás** Ha egyedül végezzük az áhítatot:

Uram, Istenem, áldj meg minket és őrizz meg minket. Világosítsd meg arcodat rajtunk és könyörülj rajtunk. Fordítsd felénk arcodat és adj nekünk békességet. **+** Ámen.

Ha együtt vagyunk, a családban egymásnak adjuk tovább úgy az áldást, hogy szemben állunk a másikkal, fejére tesszük a kezünket és az alábbi áldást mondjuk. Majd a megáldott megáldja a következő családtagot.

Áldjon meg téged a mindenható Isten, az Atya, **+** a Fiú és a Szentlélek! Ámen.

**Záróének** EÉ 223,1–2 (Dallam: Jézus, én bizodalmam)

1. Jézus él, én is vele! Hol van, halál, nagy hatalmad? Jézus él, sír éjjele Csak új reggelig takarhat. Ott leszek, hol Uram van: Ez az én bizodalmam.

2. Jézus él! ő országol Égen-földön dicsőségben. Ha fölkelt sír álmából, Vele élek örök fényben, Szüntelen szolgálatban: Ez az én bizodalmam.

**ERŐS VÁR A MI ISTENÜNK!**